যা-ই হোক, এর পরে আর ওঁর সময় নষ্ট করি না। একজন ব্যস্ত লেখকের অনেকটা সময় আমি ইতিমধ্যেই নষ্ট করেছি, কিন্তু আর নয়। বিস্তর আঘাটা ঘুরে আমি যে তখন আনন্দবাজার পত্রিকার রবিবাসরীয় বিভাগে কাজ করছি, সংক্ষেপে সেটা জানিয়ে ও পুজো সংখ্যার লেখাটা যে এখনো পাইনি সে-কথা মনে করিয়ে দিয়ে উঠে পড়ি। সনৎও আমার সঙ্গে রাস্তায় নামে। খানিকটা পথ আমাকে এগিয়ে দিতে দিতে বলে, ‘বাবার কথা শুনে চমকে গেছিস তো? একবার আমাদের গ্রামের বাড়িতে আয়, তখন আরো চমকে যাবি।’